
Noti da la tradukero 


La texto di la parolado da Federiko Garcia Lorka, es tradukita 
segun la versiono quan facis Christopher Maurer (Alianza, 
Madrid, 1984) helpe la du versioni konocita, la manuskribito 
ed la mashine skribito da la sekretario di la autoro. 

Me hezitis pri la adapto en Idolinguo di la vorto Hispana 
°duende. Forsan on povis krear la vorto "duendo", e do la 
adjektivi "duenda", la adverbi "duende" e mem la verbo 
"duendar". Ma me preferis ne chanjar la origina vorto, nam ol 
ne havas vere senco exter la kulturo Hispana. 

La vorto °duende povas tradukesar per «koboldo », o per 
«patrono di la domo ». La °duende es anke karduno sika e 
dornoza. Ma to es nur du ek la senci en Hispana linguo, mem 
la senco ekvokata da Lorka ne es precipue la senco de koboldo 
o de karduno, ma plu misterioza nociono. Vere, Lorka ne 
definis la vorto °duende, ma per ta vorto ambigua il definis la 
anmo di la arto Hispana. 

Do me preferis gardar la vorto sen chanjo, ma kun la avan- 
signo °. Ta signo ° quan me uzis es nur tipografa regulo qua 
indikas vorto qua apartenas a linguo diferanta de Ido. Ta 
regulo es plu klara kam uzar hoketi qui havas diversa senci. Ta 
signi ne havas la sama senco kam la * uzata por indikar 

propozi di nova radiko en la Idolinguo, quan me ne uzas en ta 
libreto. 

La autoro citis numeroza nomi di artisti, Hispana o ne, forsan 
ne ja konocita da la lektanto, do me devis inkluzar noti a la 
fino di ta libreto. Precipue, ta noti kreata da me helpe 
Wikipedia (en Hispana, Franca, Angla o Ida lingui), ne esas 
plu kam kurta informaji pri la dati di la vivo di la personi 
citata da Lorka. 

Pri la nomi Hispanana, me ne esas komplete satisfacata pri la 
normi quin me fine adoptis, Pronuncar la litero J o G (avan E 
o I) en Hispana es sat nefacila da multi, e la sono RH es nur 
aproximo. La C avan A, O od U devas esar pronuncata K. 
Tamen, se me skribas la nomi Hispanana per K vice C, me ne 
uzas RH vice J, nam to chanjus tro la aspekto di la vorti. 

Kelkafoye, me uzis vorti qui ne esas en la oficala vortaro di la 
linguo Ido, tamen ne plus kam du o tri foyi. La lektanto povas 
trovar la senco di tala vorti en noti a la bazo di la pagino. 


Probable, la lektanto trovos erori qui eskapas mea korektigado 
malgre mea atenco sorgoza. Nulo e nulu impedas ke lu 
korektigos pos me. 


Ta tradukuro es tote libera pri yuri, do on povas difuzar o 
modifikar ol. 


Lenadi Moucina 

Saturdio, unesma dio di mayo di layaro2010 

Federiko Garcia Lorka 


Ludo e teorio di la °duende 


Siorini, Sioruli 

Depos la yaro 1918 kande me eniris la Lojeyo di la Studenti 
di Madrid, til 1928 kande me livis ol, finita mea lerni de 
Filosofio e Literaturo, me audis en ta rafinata salono, ube iris 
por korektigar lua frivoleso di plajo Francana, la olda 
aristokrataro Hispanana, aproxime mil publika diskursi. 

Kun deziro de aero e suno, ma tante enoyis, ke ekirante me 
sentis kuvertata per lejera cindro balde quaze konvertonta en 
pipro de iracigo. 

Ne. Me ne volas ke eniros la salono ta terorebla burdono di 
la enoyo qua agulizas irga kapi per filo tenua de sonjo e pozas 
en la okuli di la audanti un grupeto de pinti di pingli. 

Per maniero simpla, segun la registro en qua mea voco 
poeta ne havas lumo ek ligno, nek sinui di la cikuto, nek 
mutoni qui quik esas kulteli ek ironio, me balde vidos se me 
povas donar a vi simpla leciono pri la spirito okulta di la 
doloroza Hispania. 

Lu qua es en la pelo di tauro extensata inter Jukar 1 , 
Guadalfeo 2 , Sil 3 o Pisuerga 4 (me ne volas citar la granda riveri 
komparante a la ondi kolora krinaro di leono qui agitas la 
Plata 5 ), on audas dicar kun mezurata frequenco : "To es 
°duende". Manuel Torres 6 , granda artisto di la populo 
Andaluzana, dicis a ulu qua kantabis : "Tu havas voco, tu savas 
la stili, ma nultempe tu triumfos nam tu ne havas °duende." 

En omna Andaluzia, roko di Jaen 7 o heliko di Kadis 8 on 
parolas konstante pri la °duende ed on deskovras lu per 
maniero efikanta kande olu aparas. 

La marvela kantero E1 Lebrijano, kreinto di la Deblo 9 , 
dicis :"Dii dum me kantas kun °duende, nulu povas plus kam 
me" ; la olda dansistino Gitana La Malena klameskis ula dio 
audante plear da Brailowsky 10 fragmento da Bach 11 : "Ole! to 
havas °duende!" ma elu enoyis kun Gluck 12 e kun Brahms 13 e 
kun Darius Milhaud 14 ; e Manuel Torres, la homo de maxim 
kulturo en la sango quan me konocis, dicis, audante da Falla 15 
ipsa lua "Nokturno di Generalife", ta splendida frazo: "Irgo qua 
havas soni nigra havas °duende". E ne esas vereso plu granda. 

Ta soni nigra esas la misterio, la radiki qui klovageskas su 
en la slamo, quon irgu konocas, quon irgu ne savas, ma de ube 
venas a ni lo quo es substantivo en la arto. Soni nigra dicis la 
homo di la populo di Hispania, e juntas Goethe 16 qua definis la 
°duende parolante pri Paganini 17 , dicante ; "Povo misteriozo 
quan irgu sentas e quan nula filozofisto explikas". 

Do tale, la °duende es povo e ne verko, es luktar e ne 
pensar. Me ipsa audis dicar da olda maestro gitarista: "la 
°duende ne es en la guturo; la °duende acensas interne, depos 
plando di la pedi". Es dicar, ne dependas de doti, ma de vera 
shlo di vivar; es dicar, de sango; es dicar, de oldega kulturo e, 
samatempe, de kreato en akto. 

Ta "povo misterioza quan irgi sentas e quan nula filozofio 
explikas" es, fine, la spirito di la tero, la °duende ipsa qua 
incendiis la kordio di Nietzsche 18 , qua serchis lo en lua formi 
extera sur la ponto Rialto 19 o en la muziko da Bizet 20 , sen 
renkontrar lu e sen savar ke la °duende quan ilu persequis, 
saltabis de la misterii Greka a la danserini di Kadis o a la 
Dionisiala krio egorjata di la °siguiriya 21 da Silverio 22 . 

Tale do, me ne volas ke irgu konfundas la °duende kun la 
demono teologiala di la dubito, a qua Luther, kun sento Bakala, 
lansis botelo de inko en Nuremberg, nek kun la diablo katolika, 
destruktanta e pok inteligenta, qua travestias su en hundino 
por enirar la kuventi, nek kun la simio parolanta quan gardas 
kun su la Malgesi di Cervantes 23 , en la Komedio di la jaluzeso 
e la foresti di Ardenia. 

Ne. La °duende pri qua me parolas, obskura e shanceligata, 
es decendanto di ta gayega demono di Sokrates 24 , marmoro e 
salo, qua indignigata skrachas lu dum la dio kande lu prenis la 
cikuto, e di la altra melankoliika demoneto di Descartes 25 , 
mikra mandelo verda, qua, saturita de cirkli e linei, ekiras en la 
canala-stradi por audar kantar la grandi maristi nebuloza. 

Irga homo, irga artisto nomesas sive Nietzsche o Cezanne 26 , 
irga skalo qua klimas en la turmo di lua perfekteso es po la 
preco di la lukto kun lua °duende, ma nek kun sua anjelo, quale 
on dicis, nek kun sua muzo. On bezonas facar ta dicerno, 
fundamenta pri la radiko di la verko. 

La anjelo guidas e donacas quale Santa Rafael 27 , defensas e 
protektas quale Santa Mikel, anuncas e avertas quale Santa 
Gabriel. La anjelo dazlas, ma flugas sur la kapo di homo, esas 
supere, ek-varsas lua graco, e la homo sen mem esforco 
realigas sua verko o sua simpatio o sua dansado. La anjelo di la 
voyo di Damask e lu qua eniras tra la streta fenestreto di Asis, 
o lu qua sequas la pasi di Heinrich Suso 28 , imperas e ne es 

moyeno de opozar su a lua lumi, pro quo lu agitas lua ali ek 
stalo en la cirkumi di la predestinato. 

La muzo diktas e ye kelka okazioni suflas. Elu povas sat 
poke, nam lu es ja fora e tante teda (me ipsa vidis lu dufoye), 
ke on necesis pozar en lu mikordio ek marmoro. La poeti de 
muzo audas voci e ne savas de ube, ma esas da la muzo qua 
eksuflas li e kelkafoye lin devoras, quale eventis a 
Apollinaire 29 , granda poeto destmktita da la hororebla muzo 
kun ta qua la anjela e divina Rousseau 30 portret-piktabis lu. La 
muzo vekigas la inteligenteso, adportas peizaji de koloni e 
falsa sapori de lauri, e la inteligenteso es multafoye la enemigo 
di la poezio, nam limitigas tro, pro quo acensas la poeto sur 
trono ye akuta aristi, e igas obliviar a lu ke quik formiki povus 
manjar lu o ke povus falar en la kapo granda langusto de 
arseno, kontre ta quan povas nulo la muzi qui esas en la 
monokli o en la rozi ek tibia laka di la mikra salono. 

Anjelo e muzo venas de exter ; la anjelo donas lumi e la 
muzo formi. (Hesiodus 31 lernis da oli.) Pano ek oro o plisato di 
tuniko, la poeto recevas normi en lua bosketo de lauri. 
Kontraste, la °duende, on devas vekigar lu en la lasta chambri 
di la sango. E forjetar la anjelo, e donar un pedo-frapo a la 
muzo, e perdar la pavoro pri la rideto de violo qua exhalas la 
poezio di la yarcento XVIII e pri la granda teleskopo ube 
dormas la muzo en lua lensi, malada ye limiti. 

La vera lukto es kun la °duende. 

On konocas la voyi por serchar Deo. Depos la modo 
barbara di la ermito a la modo subtila di la mistiko. Per turmo 
quale Santa Teresa 32 , o per tri voyi quale Santa Ioannus di la 
Kruco 33 . E quankam ni devas klamar per voco di Isai : " Vere 
tu es celata Deo", finege Deo sendas a ta qua serchas lu, lua 
unesma dorni faira. 

Por serchar la °duende, ne esas mapi nek exercado. On nur 


Ludo e teorio di la °duende 


da Federiko Garcia Lorka 


7/26 



savas ke lu brulas la sango quale pomado ek vitruni, ke 
exhaustas, ke forjetas omne la dolca geometrio lernita, ke 
ruptas la stili, ke prenas apogo en la dolor homala qua ne havas 
konsolaco, ke igas ke Goya 34 , maestro ye la grizi, ye la arjentei 
e ye la pinki a di la maxim bona pikto Angla, piktas per la genui 
y la pugni ye hororebla nigri ek bitumo; o nudigas Sioro Cinto 
Verdaguer 35 en la koldeso di la Pirinei, o duktas Jorge 
Manrique 36 a esperar la morto en la dezerto di Ocana 
(Okanya), o vestizas per verda frako di akrobato la korpo 
delikata di Rimbaud 37 , o metas okuli di fisho mortinta a la 
komto di Lautreamont 38 dum la auroro di bulvardo. 

La grandi artisti di la sud di Hispania, gitani b o flamenkeri c , 
qui kantas, qui dansas o pleas, savas ke nula emoco es posibla 
sen la arivado di la °duende. Li trompas la homi e povas donar 
la sento di duende sen havar lo, quale trompas ni irga dio autori 
o pikteri o literaturisti ye modeo d sen °duende. Ma suficas 
fixeskar su momente, e ne lasar su ekportesar da la 
indiferanteso, por deskovrar la trompo e igar fugeskar li kun lia 
grosiera artifico. 

Ulafoye, la kanterino Andaluza Pastora Pavon, la Kindino 
di le Peines, ombroza genio Hispana, equivalanta en kapableso 
de fantazio ye Goya o ye Rafael E1 Gallo 39 , kantis en taverno di 
Kadis. Elu pleis per sua voco de ombro, per sua voco ek stano 
fuzata, per sua voco kovrata de muski, e intrikis olu en la 
hararo o trempis olu en °manzanilla o perdis lu en labirinti 
obskura e forega. Ma nulo; esis neutila. La audanti duris mut- 
esar. 


a Pinki: koloro ye redo e blanko mixita, 
b Gitani: Cigani di Andaluzia 

c Flamenko: kanto e danzado di Andaluzia, precipue da la Gitani, 
d Modeo : Kustumo efemera qua normizas (segun la gusto di la periodo) 
la maniero de vivar, vestizar su, e c. 

Ibe esis Ignacio Espeleta, bela quale tortugo Romana, a qua 
on demandis ulafoye : "Pro quo vu ne laboras?" e lu, kun rideto 
digna de Argentonio 40 , respondis Qua maniere me laborus, 
se me es de Kadis?". 

Ibe esis Elvira la Varma, aristokrata putino 3 di Sevilla 
{Seviya}, decendanto direkta de Soledad Vargas, qua dum la 
yaro 30 ne volis spozigar un Rothshild 41 , nam ilu ne egalis elu 
pri la sango. Ibe esis le Floridas, quin on kredas buchisti, ma en 
realeso esas sacerdoti depos yarmili, qui duras sakrifikante 
tauri en Gerion, e en angulo esis la grav-impresanta 
bovedukisto °don Pablo Murube kun lua aspekto de masko 
Kretana. Pastora Pavon finis kantar en medio silenca. Nur, e 
per sarkasmo, mikrega homo, un inter ta hometi qui quik ekiras 
la boteli de brandio, dicis tre nelaute: ""Vivez Paris!", quale on 
dicus:" Hike ne importas a ni, nek la fakultati, nek la tekniko, 
nek la maestreso, importas a ni altra kozo." 

Lore la Kindino di le Peines staceskis quale folino, 
kurvigata same plorantino di mezepoko, e drinkis en nur un 
guturedo un granda glasedo de anis-liquoro semblante fairo, e 
risideskas por kantar sen voco, sen aleno, sen nuanci, la guturo 
flamoza, ma ... kun °duende. Elu sucesabis mortigar la 
eshafodigajo di la kansono por lasar la plaso a un °duende 
furiozo ed devastanta, amiko di la venti charjata de sablo, qua 
facis ke la audanti laceris lua vesti, quaze kun la sama ritmo 
qua facis ke la Nigri Antilana di la rito Lukumi ruptez le lia, 
pelotigata avan la imajo di Santa Barbara. 

La Kindino di le Peines devabis lacerar lua voco pro quo 
savis ke audis elu personi delikata qui ne volis formi, ma 
medulo di formi, muziko pura kun la korpo reduktata por povar 
suspensesar en la airo. Elu devis povrigar su de fakultati e 


Putino: vortacho por prostitucino, 

sekureso ; es dicar, lu devis forigar lua muzo e restar sen 
protekto, por ke lua °duende venez e degnez luktar sen armi. E 
quale lu kantis! Lua voco ne plu ludis, lua voco esis ondi de 
sango, digna pro lua doloro e lua sincereso de apertar su quale 
manuo de dek fingri sur la pedi klovagita, ma plena de 
burasko, di un Kristo da Juan di Juni 42 . 

La arivado di la °duende, supozas sempre chanjo radikala 
en omna formi. Sur anciena programo, donas senci di fresheso 
tote needita, kun qualeso di rozo recente kreata, di miraklo, qui 
parvenas a produktar entuziasmo quaze religiala. 

En tota la muziko Araba, dansado, kansono o elegio, la 
arivado di la °duende salutesas per energioza "Alla! Alla!", 
"Deo! Deo!", tan proxima de la "Ole!" di la korido 3 de tauri, 
quin nulu savas se samesas, e en irga kanti di la sudo di 
Hispania la aparo di la °duende es sequata da sincera krii de 
"Vivez Deo!", profunda, homala, tenera krio di komuniko kun 
Deo per moyeno di la kin sensi, helpe da la °duende qua agitas 
la voco e la korpo di la danserini, eskapo reala e poeziala ek ta 
mondo, tan pura quale la sucesita da la rarega poeto di la XVII, 
Pedro Soto di Rojas 43 , tra sep gardini, o la di Ioannus 
Klimakus 44 por un tremanta skalo de plori. 

Nature, kande ta eskapo es obtenata, omni sentas olua 
efekti; la iniciato, vidante qualamaniere la stilo vinkas materio 
povra, e la ignoranto, en la ne-savas-quo di autentika emoco. 
Yari ante nun, en konkurso de dansado di Jerez di la Frontiero 
ekportis la premion oldino qua evis okadek yari kontre bela 
mulieri e kindi kun tayo ek aquo, per nur acensar la brakii, 
erektar la kapo, e donar frapo per la pedo sur la estradeto ; ma 
en la asemblo de muzi e de anjeli qui esas ibe, beleso de formi 
e beleso de rideti, devis ganar e ganis ula °duende mortanta, 

a Korido de tauri: spektaklo en areno ube homo kombatas tauro por fine 
mortigar lu per espado, helpe kapoto o tuxo reda nomizita "muletao", 


Ludo e teorio di la °duende 


da Federiko Garcia Lorka 


10/26 



qua reptabis lua ali de kulteli oxidigata sur la sulo. 

Irga arti esas kapabla de °duende, ma ube lu trovas maxim 
prato, quale es naturala, es en la muziko, en la dansado, ed en 
la poezio parolanta, ti qui necesas korpo vivanta qua 
interpretas, nam esas formi qui naskas e mortas ye modo 
perpetua e erektas lia konturi sur prezento exakta. Multafoye la 
°duende di muzikero pasas a la °duende di la interpretero e 
altrafoye, kande el muzikero o la poeto ne es tala, la °duende di 
la interpretero, e to es interesanta, kreas nova marvelo qua 
havas en la semblo, nulo plus, la formo primitiva. Tale la kazo 
di la °duend-oza Eleonora Duse 45 , qua serchis verki faliata por 
igar li triumfar helpe lo quan elu inventis, o la kazo di 
Paganini, explikita da Goethe, qua igis audar melodii profunda 
depos vera vulgaraji, la kazo di la delicoza puerino di la 
Puerto di Santa-Maria 46 quan me ipsa vidis kantar e dansar la 
hororoza kupleto Italiana "O Mari!" kun ritmi, kun silenci, e un 
intenco qui facis de la pakotilio Italiana un zefira serpento ek 
oro purega. 

Lo quo eventas es ke, efektive, on renkontras kelka kozi 
nova qui ne havas punto komuna kun lo anterioro, es ke on 
pozas sango viva e cienco sur korpi vakua de expreso. 

Irga arti, e anke la landi, havas apteso por la °duende, por 
anjelo e muzo, e tale Germania havas, kun kelka ecepti, muzo, 
e Italia havas permanente anjelo, Hispania es omnatempe 
movata da la °duende. Kom lando de muziko e dansado 
milyarevata ube la °duende presas citroni frue matine, e kom 
lando ye morto. Kom landi apertata a la morto. 

En irga lando la morto es fino. Lu venas e on klozas la 
kurteni. En Hispania ne. En Hispania on acensas li. Multa 
personi vivas inter muri til la dio di lua morto ed on ekiras li a 
la suno. Mortinto es plu vivanta kom mortinto kam en irga loko 
en la mondo : lua profilo vundas quale la akuto di razilo. La 

espritago pri la morto o la kontemplado silence esas familiara a 
la Hispani. Depos la Sonjo di la kadavri da Quevedo 47 , e depos 
la Marbella di XVII yarcento, mortinta dum parturo en la mezo 
di la voyo, qua dicis : 


La sango di mea internaji 
es kuvrante la kavalo ; 
la pati di tua kavalo 
jetas fairo de gudro, 

a la yunulo di Salamanka 48 , 
klamis: 


La sangre de mis entranas 
cubriendo el caballo esta; 

las patas de tu caballo 
echan fuego de alquitran 

recente mortigita da tauro, qua 


Amiki, me esas mortanta 
amiki, me esas tre mala. 
Tri tuki havas en korpo 
e kun ta quan me pozas li 
es quar 


Amigos, queyo me muero; 
amigos, yo estoy muy malo, 
Tres pahuelos tengo dentro 
y este que meto son quatro 


esas balustrada ek flori de salpetro ube aparas populo de 
kontempleri de la morto, verso da Jeremias 49 en la maxim richa 
latero, o kun cipreso odoranta en la latero maxim lirika, tamen 
un lando ube la maxim importanta ek omni havas lastega 
valoro metalala di morto. 

La chazublo e la roto di la charioto e la kultelo e la barbi 
pikoza di la pastori e la luno senpeligata e la mushi e la mur- 
armori humida e la demolisuri e la santi kovrata per dentelo e 
la kalko e la lineo vundanta de avantekti e belvederi, havas en 
Hispania mikrega herbi di morto, aluni e voci perceptebla da 
spirito alertema, qui plenigas nia memoro per la aero rigida di 
nia propra transiro. Ne es kazualeso se omna arto Hispaniana 

ligata kun nia tero, plena de karduni e stoni definitiva, ne es 
exemplo soligata la lamento da Pleberio 50 o la dansi da la 
maestro Josef Maria di Valdivielso 51 , ne es hazardo se inter la 
balado Europana on detachas ta amorato Hispana: 


Se tu esas mea bela amiko, 
pro quo tu ne regardas me? 
Okuli per qui me regardas tu 
a la ombro me donis li. 

Se tu esas mea bela amiko, 
pro quo tu ne kisas me? 

Labii per qui me kisis tu 
al montaro me donis li. 

Se tu esas mea bela amiko, 
pro quo tu ne embracas me? 
Brakii per qui me embracis tu 
per vermi me kovris li. 


Se tu eres mi linda amiga, 
como no me miras,di? 
Ojos con que te miraba 
a la sombra se los, di. 
Si tu eres mi linda amiga, 
como tu ne me besas,di ? 
Labios con que te besaba 
a la sierra de los di. 
Si tu eres mi linda amiga, 
como no me abrasas,di? 
Brazos con que te abrazaba 
de gusanos los cubri, 


- nek es stranja ke en la albi di nia poezio lirika sonis ta 
kansono : 


Interne la gardeno de frukti 
me mortos. 

Interne la roseyo 
men li mortigos. 

Me, me iris, mea matro, 
la rozi koliar, 

Esos la morto 
interne la gardeno. 


Dentro del vergel 
morire, 
Dentro del rosal 
matar me han, 
Yo me iba, mi madre, 
las rosas coger, 
hallara la muerte 
dentro del vergel, 

Me, me iris mea matro, 
la rozi sekar 
esos la morto 
en la rozeyo. 

Interne la gardeno 
me mortos, 
interne la roseyo 
men li mortigos. 


Yo me iba, mi madre, 
las rosar cortar 
hallara la muerte 
dentro del rosal, 
Dentro del vergel, 
morire, 
dentro del rosal 
matar me han 


La kapi koldigita da la luno quin piktis Zurbaran 52 , lo flava 
butrea e lo flava fulmina da E1 Greco 53 , la naraco da la Patro 
Siguenza, la tota verko da Goya, la absido di la kirko di La 
Eskorial 54 , la tota skulto poli-kolorigata, la kripto di la domo 
dukala di Osuna, la morto kun gitaro di la kapelo di la 
Benavente en Medina di Rioseco {Rioseko}, equivalas, en la 
alta kulturo, a la pilgrimo di Santa Andres di Teixido, ube la 
mortinti havas plaso en la procesiono, a la kanti por mortinti 
quin kantas la mulieri di Asturii kun lanterni plena de flami en 
la nokto di novembro, a la kanto e dansado di la Sibilo en la 
Katedrali di Mayorka e Toledo, a la obskura "In record" di 
Tortosa 55 , ed a la nekontebla riti di la Venerdio Santa, qui quale 
la kulturega festo di la tauri, formesas la triumfo populara di la 
morto Hispana. En la mondo, nur Mexikia povas tenar la 
manuo ye mea lando. 

Kande la muzo vidas venir la morto, lu klozas la pordo o 
erektas soklo, o promenas urno, e skribas epitafo per ceraja 
manuo, ma balde riiras arozar lauri, kun silenco qua vacilas 
inter du brizi. Sube la arko mutilita di la Odo, lu juntas kun 
sento funerala la flori exakta quin piktis la Italiani di la 
yarcento XV e advokas la fidela hanulo di Lukretius 56 por ke lu 
pavorigas la ombra ne previdata. 

Kande lu vidas venir la morto, la anjelo flugas lente en 
cirkli e texas per lakrimi ek glacio e narcisi la elegio quan ni 
vidis tremar en la manui di Keats 57 , ed en ti di Becquer 58 , e en ti 
di Juan Ramon Jimenez 59 . Ma, quala teroro! ta di la anjelo se 
sentus un araneo, tante mikrega qua esus, sur lua tenera pedi 
pinka 3 ! 

Opoze, la °duende ne venas se lu ne vidas la posibleso di la 
morto, se ne savas ke lu rodas cirkume la domo, se ne havas la 
certeso ke lu ocilos ta branchi quin irgi portadas, e quin on ne 
povas, e quin on jame povos konsolacar. 

Per la ideo, per la sono, per la gesti, la °duende prizas la 
bordi di la puteo en sincera lukto kun la kreanto. Anjelo e 
muzo eskapas su, kun violono o kompaso, e la °duende vundas, 
ed esas en ta kuraco di ta vunduro qua jame klozesas, ke es lo 
stranja, lo inventata di la verko da homo. 

La vertuo magia di la poemo konsistas en esar sempre 
°enduend-igata por baptar per obskura aquo irgi qui regardas, 
nam kun °duende es plu facila amar, komprenar, ed esar certa 
de esor amata, esor komprenata, e ta lukto por la expreso e por 
la komuniko de la expreso aquiras kelkafoye en poezio 
karaktero mortala. 

Memorez la kazo di la flamenkemega e °duend-oza Santa 
Teresia, flamenka nek pro dominir tauro furiozo e donir tri pasi 
splendida, quon elu facis, nek pro laudar su pri sua beleso, 
koram Santa Johanes di la Mizero, nek pro frapir la vango di 
la Nuncio di Lua Santeso 60 , ma pro esar un ek la poka kreiti di 
qui la °duende (ne lua anjelo, nam la anjelo atakas nultempe) 
traboras per dardo, serchante elun mortigar, nam elu raptis lua 
lasta sekreti, la ponto frajila qua unionas la kin sensi kun ta 
centro di karno vivaca, di maro vivaca, di Amoro liberigita di 


Pinka : koloro facita per redo e blanko mixita, 

la Tempo. 

Bravega vinkanto di la °duende, kontree Felipe 61 di Austria, 
qua, dezirigante serchar la muzo ed anjelo en la teologio e la 
astronomia, raptesis da la °duende di la pasioni kolda en la 
konstrukto di La Eskorial, ube la geometrio es apud la sonjo, 
ed ube la °duende prenas masko di muzo por eterne punisar la 
granda Rejo. 

Ni dicabis ke la °duende amas la bordo di la vunduro e 
proximeskas la loki ube la formi fuzesas en suflo surpasante 
lua expresi videbla. 

En Hispania (quale en la landi di Oriento ube dansado es 
expreso religiala) la °duende havas prato sen limiti sur la korpi 
di la danserini di Kadis, laudata da Martialis 62 , sur la pektori di 
ti qui kantas, laudata da Juvenal 63 , e en omna liturgia di la tauri, 
autentika dramato religiala, ube, sama maniere kam en la meso, 
on adoras e sakrifikas un deo. 

Semblas quale se omna °duende di mondo klasiko amasigas 
su en ta perfekta festo, probo di la kulturo e di la granda 
sentebleso di un populo qua deskovras en la homo ilua 
maximbona iraci, ilua maximbona bili, ed ilua maximbona 
lakrimi. Nek dum la dansado Hispana, nek dum la korido de 
tauri, irgu distraktas su ; la °duende asumas dolorigar, per 
moyeno di la dramato sur la formi vivanta, e preparas la skali 
por eskapo ek la realeso cirkumanta. 

La °duende laboras sur la korpo di la danserino quale la 
airo sur la sablo. Konvertas kun magia povo puerinon bela en 
paraliziko di la luno, o plenigas de pinkaji adolecanta oldegon 
rogizata qua mendikas en la vino-drinkeyi; de hararo lu 
naskigas la odoro di portuo nokturno ed en irga momento lu 
operacas sur la brakii, per expresi qui esas la matro di la 
dansado di omna tempi. 

Ma itero es neposibla. To es tre interesanta de sub-lineizar 

lo. La °duende ne iteras same, quale ne iteras same le formi di 
la maro dum la burasko. 

En la korido de tauri, lu aquiras lua acenti maxim 
impresanta, nam lu devas luktar de un latero kontre la morto, 
qua povas destruktar lu, e de altra latero, kontre la geometrio, 
bazo fundamenta di la festo taurala. 

La tauro havas sua orbito, la taureero havas la sua, ed inter 
orbito ed orbito, existas punto de danjero ube esas la somito di 
ta terorebla ludo. 

On povas tenar la muletao kun sua muzo y kun sua anjelo 
la banderilii 3 e konocesar kom bona taureero, ma dum la laboro 
per kapoto, koram tauro ankor neta de vundi ed ye la momento 
di mortagar, on bezonas helpo da la °duende por atingar la 
klefo di la vereso taurala. 

La taureero qua pavorigas la spektantaro en la areno per lua 
temereso ne taureeas, ma es en ta projekto ridinda, quan povas 
atingar irga homo, de pariar lua vivo; opozite la taureero 
mordata da la °duende donacas leciono de muziko Pithagorala 
e igas obliviar ke lu jetas konstante lua kordio sur la korni. 

Lagartijo 64 per lua °duende Romana, Joselito 65 per lua 
°duende Juda, Belmonte 66 per lua °duende baroka, e 
Kagancho 67 per lua °duende Gitana docas depos la krepuskulo 
di la areno, a poeti, pikteri e muzikeri, quar granda voyi di la 
tradico di Hispania. 

Hispania es la unika lando ube la morto es la spektaklo 
nacionala, ube la morto pleas longa klarioni dum la arivo di la 
printempi, e di qua arto es sempre guvernata da °duende akuta 
qua donas a lu lua difero e lua qualeso di invento. 

La °duende qua plenas de sango, unesmafoye en la skulto, 
la vangi di la santi da el Maestro Mateo 68 di Kompostela, es la 
sama qua igas jemar Santa Ioannus di la Kruco o brular nimfi 

a Banderilio : dardo cirkumata per rubani de papero quan la homo pikas 
en la dorso di la tauro dum korido de tauri, 

nuda en soneti religiala da Lope 69 . 

La °duende qua konstruktas la turmo di Sahagun o laboras 
briki varmoza en Calatayud {Kalatayud} o Teruel, es la sama 
qua ruptas la nubi da La Greko e igas forkurar per pedofrapi la 
jendarmi da Quevedo e chimeri da Goya. 

Kande pluvas, lu montras Velasquez 70 , °duend-ema dop lua 
grizi monarkiala; kande nivas, lu igas ekirar Herrera 71 nuda por 
demonstrar ke la koldeso ne mortigas; kande lu brulas, pozas 
Berrugete 72 en lua flami, ed igas inventar da ilu nova spaco por 
la skulto. 

La muzo di Gongora 73 e la anjelo di Garcilaso 74 devas 
laxigar la girlando ek lauri kande pasas la °duende di Santa 
Ioannus di la Kruco, kande 

La cervo vundita El ciervo vulnerado 

en la kolino aparas. por el otero asomas 

La muzo di Gonzalo di Berceo 75 e la anjelo di la archi- 
sacerdoto di Hita devas eskartar su por lasar la paso a Jorge 
Manrique kande lu arivas vundata ye morto an la pordi di la 
kastelo di Belmonte. La muzo di Gregorio Hernandez e la 
anjelo di Jose di Mora devas for-irar por ke tra-iras la °duende 
qua ploras lakrimi ek sango di Mena, e la °duende kun kapo di 
tauro Asiriano di Martinez Montanes {Montanyes}; quale la 
melankoliika muzo di Katalunia e la anjelo humida di Galicia 
devas vidar, kun amoza astono, la °duende di Kastilia, tante 
fora di la pano varma e de la dolcega bovini, qua pasas kun 
normi de cielo balayata e de teri sika. 

°Duende di Quevedo e °duende di Cervantes, unu per verda 
anemoni ek fosfo ed altru per flori di gipso de Ruidera, 
kronigas la retablo di la °duende di Hispania. 

Irga arto havas, quale es natura, °duende de modo e de 
formo diferanta, ma omni juntas radiki en un punto, de ube 
spricas la soni nigra di Manuel Torres, materio lasta e fondo 
komuna ne kontrolebla e shanceliganta, de ligno, sono, telo, e 
vorti. 

Soni nigra dop qui esas en tenera intimeso la vulkani, la 
formiki, la zefiri, e la granda nokto, zonizante la tayo per la 
Voyo Laktea. 

Siorini e Sioruli: me erektis tri arki, e per manuo nehabila, 
me pozis en li la muzo, la anjelo e la °duende. 

La muzo permanas quieta; elu povas havar la tuniko ye 
mikra plisati o la okuli di la bovino qua regardas Pompei, o la 
nazigo ye quar lateri quale lua granda amiko Picasso 76 piktis lu. 
La anjelo povas agitar hari da Antonello di Mesina 77 , tuniko da 
Lippi 78 , e violino da Masolino 79 o da Rousseau. 

La °duende... Ube es la °duende? Tra la arko vakua pasas 
aero mentala qua suflas insistante sur la kapi di la mortinti, 
serchante nova peizaji ed acenti ignorata; aero kun odoro di 
salivo di puero, di herbo pistata e velo di meduzo, qui anuncas 
la konstanta bapto di kozi recente kreata. 

1 JUKAR : Jucar : {Rhukar} ; forsan la rivero proxime Santiago di 
Kompostela, nordo-este di Hispania 

2 GUADALFEO : rivero en la provinco di Granada (Andaluzia) 

3 SIL: rivero di la nordo di Hispania 

4 PISUERGA : rivero di Extremaduria, west di Hispania. 

5 PLATA : rivero di Sud-Amerika; ol es la estuario formigata da la junto 
di la rivero Parana e la rivero Uruguay, qua jetas sua aqui en la 
Atlantiko. 

6 Manuel TORRES : Manuel Soto Loreto, altre nomizita Manuel TORRE 
o TORRES, esis Gitano Hispana, naskito en Jerez di la Frontero, 
provinco di Kadis, dum la yaro 1878. II mortis tre povra en Sevilia dum 
1933. Famozesis kantisto e autoro de kanti flamenka. 

7 JAEN : Jaen : {Rhaen} ; urbo di Andaluzia 

8 KADIS : Cadiz ; urbo di Andaluzia 

9 DEBLO : Kanto populara andaluzana, en desuzo, de karaktero 
melancoliika, de strofi ye quar versi, 

10 BRAILOWSKY :{Brailovski} Alexander Brailowsky, naskita en Kiev, 
16 februaro 1896 ed mortinta en New York la 25 aprilol976, esis 
pianisto Ukrana qua devenis US-Amerikana. 

11 BACH : {Barh} Johann Sebastian Bach esis Germaniana kompozisto. 

Lu naskis ye 21 di marto, 1685 en familio di muzikisti. Lu mariajis 
dufoye e havis 20 filii; kelka ek li anke divenis muzikisti. Lu mortis ye 
28 di julio 1750 che Leipzig. 

12 GLUCK : {Gluk} Christoph Willibald Ritter von Gluck esis komposisto 
de muziko Germana dum la periodo klasika, Lu naskis en Erasbach, 
dans l'electorat de Baviere, la 2 julio 1714 e mortis a Vien, Austria, la 15 
novembro 1787. II skriptis precipue operi, 

13 BRAHMS : Johannes Brahms (1833-1897) esis notora Germaniana 
klasika-kompozisto di 19ma yar-cento. II naskis en Hamburg 
(Germania) e mortis en Vien (Austria) dum 3 di aprilo, 1897 

14 Darius MILHAUD : {Darius Milo} Darius Milhaud , naskis la 4 
septembro 1892 a Marseille {Marsey} e mortis a Geneve (Suisia) dum 
la 22 junio 1974, Lu esis kompozisto Franca de klasika muziko. 

15 FALLA :{Falya} Manuel de Falla y Matheu (n. ye 1876, m. ye 1946) 
esis Hispaniana klasika-kompozisto. Lua domo, quan on povas hodie 
vizitar es proxime la gardini di la Alhambra, La “Generalife es parto di 
ta gardini. 

16 GOETHE : {?} Johann Wolfgang von Goethe 28 di agosto 1749 en 
Frankfurt am Main til 22 di marto 1832 en Weimar Germania esis poeto, 
romanisto e dramatifisto, anke cientisto ed administranto. 

17 PAGANINI: Niccolo (o Nicolo) Paganini (1782 til 1840) esis Italiana 



klasik-kompozisto e muzikisto virtuoza di la violono, 

18 NIETZSCHE : {Nich} Friedrich Wilhelm Nietzsche 15 di oktobro 1844 
en Rocken apud Leipzig til 25 di agosto 1900 en Weimar (Germania) 
esis filozofo. 

19 RIALTO : famoza ponto di Venezia (Italia). 

20 BIZET : {Bize} Georges Bizet (1838 til 1875) esis Franciana 
kompozisto konocata precipue per l'opero Carmen. 

21 “SEGUIRIYA : formo di la kanto flamenka, 

22 SILVERIO :Silverio Franconetti y Aguilar (Sevilla, 10 di junio di 1831 - 
Sevilla, 30 di mayo di 1889) esis kantero flamenka, 

23 CERVANTES : Miguel de Cervantes Saavedra (29 di septembro 1547 
en Alcala de Henares Hispania til 23 di aprilo 1616 en Madrid) esis 
autoro famoza de Don Quijote di la Mancha. 

24 SOKRATES : Greka filozofo, Sokrates esis impozata suocidar o 
retraktar lua doktrini. Sokrates exekutesas per drinkar venena cikuto en 
399 ak, 

25 DESCARTES {Dekart}: Rene Descartes (1596 til 1650) esis filozofo, 
matematikisto (do geometrio) e fizikisto en universala cienco. Til 17ma 
yarcento on agnoskis grose ke geometrio traitas figuri di spaco e ke 
algebro havas intereso ad nombri. Ye 1637 Descartes kunligas ta du 
nocioni. Analizala geometrio naskis. 

26 CEZANNE : {Sezan} Paul Cezanne (19 di januaro 1839 en Aix-en- 
Provence sud-Francia til 22 di oktobro 1906) esis Franciana piktisto. II 
lemis en la "Suisa Akademio" en Paris, apud Camille Pissarro, Pierre- 
Auguste Renoir, Claude Monet e Alfred Sisley. II komencas kom 
impresionisto ma lua finala pikti kun larja kolora tushi anuncas kubismo. 

27 SANTA RAFAEL : Rafael, Mikel e Gabriel esas anjeli nomizita en la 
Biblo, tre populara en la kristiana kulturo, 

28 SUSO : Heinrich Seuse O.P. (altre nomata Amandus, nomo quan lu 
adoptis por skriptar), o en lua formo Latina Suso o Kastiliana Suson, 
mistiko german naskito en Uberlingen (lago Konstanza) ye 21 di marto 
aproxime 1300 e mortinto en Ulm ye 25 di juanaro di 1366. 

29 APOLLINAIRE {Apoliner} : Guillaume Apollinaire, pseudonimo di 
Wilhelm Apollinaris de Kostrowitzky naskis ye 26 di agosto 1880 en 
Roma e mortis ye 9 di novembro 1918 en Paris, Lu esis poeto en 
Franca hnguo, 

30 ROUSSEAU {Ruso} : Henri Roousseau, piktisto Franca, lu naskis en 
Laval (Francia) ye 21 di mayo di 1844, e mortis en Paris dum 1910, On 
konocas lu per la nomo "Douanier Rousseau" {Dwanye Ruso} 
(Doganero Ruso) nam il laboris kom employato di Ocizo di Paris, 

31 HESIODUS : Hesiodus en Latina e en Greka anciana 'HoioSoc;, esis 



poeto Greka di la VHIma yarcento ak. 

32 SANTA TERESIA : Santa Teresa di Avila, Teresa di Cepeda e 
Ahumada, mnaskis en Avila 'Hispania) ye 28 de marzo de 1515 , ed 
mortis en Alba di Tormes, ye 4 di oktobro di 1582). Elu esis religiero, 
doktoro di la Eklezio Katolika, mistiko ed skriptero Hispana, fundinto 
di la Karmeliti Ped-nuda, brancho di la Ordeno di Nia Siorino di la 
Monto Karmelo . 

33 Ioannus di la KRUCO : Juan de Yepes Alvarez (Fontiveros, Avila, 
Hispania, 24 di junio di 1542 - Ubeda, 14 di decembro di 1591), 
konocita kom studento segun la nomo "Frato Juan de Santo Matia", e 
pose, kom "San Juan de la Cruz", esis poeto mistiko e monako 
Karmelita Ped-nuda di la RiNasko Hispana. 

34 GOYA : Francisco Jose de Goya y Lucientes naskis ye 1746 en Aragon 
e mortis exihto dum 1828 en Bordeaux {Bordo} Francia, Lu esis 
famoza Hispaniana piktisto de fino di 18ma yar-cento til la komenco di 
19ma yar-cento. 

35 VERDAGUER : Jacinto Verdaguer e Santalo, (en Katalana : Jacint 
Verdaguer i Santalo) (Folgarolas, Osona (provinco di Barcelona), 17 di 
mayo di 1845 - Vallvidrera (hodie distrikto Sarria-Sant Gervasi di 
Barcelona), 10 di junio di 1902), esis eklesiisto ma anke poeto en 
lengui Katalana y Hispana, Dum la yaro 1902 : la 17 di mayo, dio 
aniversaria de lua 57 yari, lu iris pede depos Barcelona, ube vivs, a 
Vila-Joana, la fermo di Vallvidrera, ube lu espera konvalecar, Mortis en 
Vila-Joana, la 10 di junio a las 17:50h. 

36 MANRIQUE : Jorge Manrique naskis en Paredes de Nava, provinco di 
Palencia o en Segura di la Sierra, provinco di Jaen, forsan dum 1440 ed 
lu mortis en Santa Maria dil Campo Rus, Cuenca la 24 di aprilo di 
1479, Lu esis poeto Hispana di la PreRenasko, Lu esis autoro di 
°"Coplas por la muerte de su padre" (Kupleti pri la morto di lua patro), 
un famoza verko ek la klasiki di la literaturo Hispana de omna tempi. 

37 RIMBAUD {Rimbo} : Jean Nicolas Arthur Rimbaud naskis ye la 20 di 
oktobro 1854 en Charleville (Francia) e mortis ye 10 di novembro 1891 
en la portuo Francana Marseille {Marsey}, Lu esis poeto dum nur kelka 
yari. Evante 20 yari, lu cesis skriptar poezio e iris en Etiopia kom 
komercanta. Retro-iris a Francia dum 1891 malada de genu-kancero. 

38 LAUTREAMONT {Lotreamon} naskis ye 4 aprilo 1846 en Montevideo 
e mortis en Paris ye 24 Decembro 1870. Lu esis poeto Franca- 
Umguayana. Lua pseudonimo Komto di LAUTREAMAONT venis 
probable di persono di romano-libro). 



39 E1 GALLO : {Galyo} Rafael Gomez Ortega (Madrid, 18 di julio de 
1882 - Sevilla, 25 di mayo de 1960), altre nomizita "el Gallo" e pose, la 
"Divina Kalvo", esis famozo toreadoro Hispana ek etnio Gitana, frato di 
Joselito, altra famozo, e membro di familio taurera, 

40 ARGANTONIO : lasta rejo di Tartasos, anciena lando nun aproxime 
inter Huelva e Sevilia, La dinastio di la Argantinii duris de la Vllma 
yarcento til la Vlma ante Kristo, 

41 ROTHSHILD {Rotshild} : familio de bankisti europana, simbolo quale 
Kresus de la richeso, 

42 JUNI: {Rhuni} Jean de Joigny es skultisto Franca-Hispana qua naskis 
en Joigny (Francia) en 1506 e mortis en Valladolid (Hispania) en 
1577. Lu es konocata per lua nomo Hispana "Juan de Juni" o Franca 
"Jean de Joigny"{Jwanyi}. 

43 ROJAS :{Rorhas} Pedro Soto de Rojas (Granada, 1584 - Granada, 

1658), poeto Hispana di la “Culteranismo. 

44 KLIMAKUS : Ioannus Climacus en Latina e Greka: ’lcoavvqc; xf|(; 
KAipaKOc;) (Siria?, c. 575 - 30 di marto di 649?) esis monako kristana, 
asketo, anakoreto, 

45 DUSE : Eleonora Duse (Pavia, 1858 - Pittsburgh, 1924) esis la maxim 
famoza aktorino di la teatro Italiana de la fino di 1 XlXma yarcento til 
la komenco di la XXma. 

46 PUERTO DI SANTA MARIA: urbo de Andaluzia, proxim Kadis, an la 
boko di rivero Guadalete, 

47 QUEVEDO : Francisco Gomez di Quevedo e Santibanez Villegas naskis 
en Madrid, 14 de septembro di 1580 e mortis en "Villanueva de los 
Infantes", provinco Hispanana di Ciudad Real, ye 8 di septembro di 
1645) esis noblo, politikisto y skriptero Hispana do la Yarcento di Oro. 

48 SALAMANKA : Salamanca, urbo di nordo di Hispania, 

49 JEREMIAS : Jeremias (Anatoth, Judea 650 a. K. - Daphnae, Egipto 585 
a. K.). Profeto hebreo, filio di la sacerdoto Hilcias 

50 PLEBERIO : rola-persono di la verko teatra "La Celestina" da Fernando 
di Rojas, yarcento XVI, 

51 VALDIVIELSO : ??? 

52 ZURBARAN : Francisco di Zurbaran (Fuente de Cantos, Extremadura 
(Hispana); 7 novembro di 1598 - Madrid, 27 agosto di 1664), piktisto 
di la Yarcento di Oro, famoza pro lua pikturi de monako e pro la uzo di 
la blanko. 

53 GRECO : Dominikos Theotokopoulos, en Greka AopqviKOc; 
©eoxoKonouAo konocata per la nomo E1 Greco (la Greko) naskis en 
Herklion en Kreta, en 1541 (?), lu vivis precipue en Toledo, e mortis ye 
7 aprilo 1614, en Toledo (Hispania). Piktisto, skultisto ed arkitektisto. 



lu piktis famozo peisajo di Toledo sub la sturmo. 

54 ESKORIAL , Palaco konstruktita por Filipe II di Hispania en la centro 
di Kastilia, Lua formo de grililo memoresas di la tormento di la santo 
Kristana Laurentius, 

55 TORTOSA : probable la urbo di Tortosa, en Katalunia, nordesto di 
Hispania, 

56 LUKRETIUS : Titus Lucretius Carus : {Titus Lukretius Karus} esis 
poeto e filozofo Latina di la unesma yarcento ante Kristo. Lu skriptis la 
libro °"De rerum natura", longa poemo pasionoza pri la mondo segun la 
principi di Epikurus. 

57 KEATS : {Kits} John Keats, esis poeto Angla di la periodo Romantika, 
lu naskis proxime London, en Finsbury Pavement, 31 oktobro 1795, e 
mortis en Roma pro tuberkloso ye 24 februaro 1821. 

58 BECQUER{Bekker}: Gustavo Adolfo Becquer, skriptisto e poeto 
Hispana, naskis en Sevilia, la 17 februaro 1836 ed mortis en Toledo ye 
22 decembro 1870, 

59 JIMENEZ : Juan Ramon Jimenez, esis poeto Hispana qua naskis en 
Moguer en Andalouzia ye 24 decembro 1881 ed mortis yle 29 mayo 
1958 en San Juan, exilata en Porto Rico,. 

60 LUA SANTESO : la kristana papo, 

61 FELIPE : Felipe II di Hispania, naskis ye 21 mayo 1527 en Valladolid e 
mortis ye 13 septembro 1598 en la palaco di La Eskorial, esis rejo di 
Hispania depos 1556 til lua morto, e rejo di Portugal depos 1580 ; lu 
esis princo Hispana di la familio Habsbourg. 

62 MARTIALIS :Martial (en Latina Marcus Valerius Martialis) esis poeto 
dum la unesma yercento pos I.K. qua naskis en Hispania, Lu es famozo 
pro lua epigrami en Latina, 

63 JUVENALIS : Juvenalis (en Latina Decimus Iunius Iuuenalis) esis 
poeto satirika Latina dum fino di la unesma yarcento p,k, e la komenco 
du la duesma, Lu skriptis dek e sis "satiri" inter 90 e 127 p,k, 

64 LAGARTIJO : Rafael Molina Sanchez altre nomizita « Lagartijo » 
(«Lacerteto»), naskis en Cordoba (Hispania) ye 27 novembro 1841 e 
mortis en Cordoba ye ler agosto 1900, esis toreadoro Hispana, 

65 JOSELITO :Jose Gomez Ortega altre nomizita « Joselito » o ankor « 
Gallito » («Hanuleto») es un famozo ek la grandi toreadori Hispana, Lu 
naskis ye 8 mayo 1895 en Gelves (provinco di Sevilla) e mortis ye 16 
mayo 1920 en Talavera di la Reina (provinco de Toledo) pos vundesir 
da tauro. Lu esis frato da Rafael E1 Gallo , la "Divina Kalvo", 

66 BELMONTE :Juan Belmonte Garcia (naskis en . Sevilla, 14 aprilo di 
1892 - mortis en Utrera, 8 de abril de 1962), esis toreadoro Hispana,, 
Ofte on dias pri lu ke lu esis la kreinto di la taureo moderna. 




67 KAGANCHO : Joaqum Rodriguez Ortega altre nomizita « Cagancho », 
qua naskis en Sevilla (Hispania) ye 17 februaro 1903, e mortis ye lma 
januaro 1984 en Mexiko (Mexikia), esis toreadoro Hispana, 

68 MATEO : Maestro Mateo es la kreinto di la kapela di la Pratelias en la 
Katedralo di Santa Iago di Kompostela dum 1103. 

69 LOPE ; Felix Lope de Vega y Carpio (Madrid, 25 noviembro di 1562 - 
27 agosto di 1635) esis un ek la maxim importanta poeti e dramatisti di 
la Yarcento di Oro Hispana (XVI/XVII) e pro la nombri de lua verki, un 
ek la maxim proliferanta autori di la literaturo mondala. 

70 VELASQUEZ : Diego Rodriguez de Silva y Velazquez (n. ye 1599, 
m.1660) esis Hispaniana piktisto de baroka epoko. II naskis en Sevilla e 
mortis en Madrid ube lu laboris por la Reji di Hispania. 

71 HERRERA :Juan de Herrera esis arkitektisto, matematikisto e 
geometristo Hispana di la Renesenco. Naskis ye 1530 en la quartero di 
Movelan en la urbo Roiz e mortis en Madrid dum januaro 1597. Ek lua 
verki famoza, on devas citar la Eskorial por la Rejo Felipe II di 
Hispania. 

72 BERRUGETE : Alonso Gonzalez Berruguete (naskinta en Paredes de 
Nava, Palencia, Hispania dum 1490 e mortinta en Toledo, Hispania, 
dum 1561), lu esis scultisto Hispana di la periodo Manierista, filio di la 
piktisto Pedro Berruguete. 

73 GONGORA : Luis de Gongora y Argote naskis en Cordoba, 11 di julio 
di 1561 e mortis en la sama urbo ye 23 di mayo di 1627). Lu esis poeto 
e dramatisto Hoispana di la Yarcento di Oro, 

74 GARCILASO : Garcilaso de la Vega naskis en Toledo, inter 1498 — 
forsan kelka yari antee depos 1494 e mortis ye 14 octobro di 1536). Lu 
esis poeto e mibtisto Hispana di la Yarcento di Oro. 

75 BERCEO : Gonzalo de Berceo (naskinta en Berceo dum 1197 e mortis 
ante 1264), anke konocata kom Gonzalo de Guillezzi, esis poeto 
Hispana, la unesma konocata en la linguo Kastiliana. 

76 PICASSO : Pablo Picasso ye 25 di oktobro 1881 en Malaga (Hispania) 
til 8 di aprilo 1973 en Mougins (Sud-Francia), esis precipua piktisto. 
Kun Georges Braque, to esas uno di fondinti di kubista stilo. 

77 MESINA : Antonello di Giovanni d'Antonio o (en Siciliana) Antonellu 
di Giovanni d'Antoniu di Missina, nomizita "Antonello da Messina". Lu 
naskis ye 1430 proxime la urbo Siciliana Mesina e morti dum 1479 en 
Mesina) esis piktisto Italiana. 

78 LIPPI: Filippo di Tommaso Lippi (1406 - 8 di oktobro 1469), esis 
piktisto di la yarcento XV di Italia. Lu influis la pikto da Boticelli. 

79 MASOLINO : Masolino di Panicale, reale nomizita Tommaso di 
Cristoforo Fini (naskinta en Panicale, 1383 e mortinta en San Giovanni 



Valdano, 1440) esis piktisto Italiano. 

